Source: https://kuria-birosag.hu/hu/sajto/dr-darak-peter-talalkozoja-az-osztrak-legfobb-ugyesszel
Timestamp: 2019-04-19 08:43:25
Document Index: 5884810

Matched Legal Cases: ['Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'bíróság ', 'Bíróság ', 'Bíróság ', 'Kúria ', 'Kúria ', 'Kúria ', 'Kúria ', 'Bíróság ']

Dr. Darák Péter találkozója az osztrák legfőbb ügyésszel | K Ú R I A
Dr. Darák Péter találkozója az osztrák legfőbb ügyésszel
A Kúria elnöke 2012. november 5-én udvariassági látogatáson hivatalában fogadta Eugen Fabrizy-t, Ausztria legfőbb ügyészét és két helyettesét.
A megbeszélésen jelen volt Dr. Polt Péter, Magyarország legfőbb ügyésze, Dr. Kónya István, a Kúria elnökhelyettese, és Dr. Erőss Mónika főtitkár is.
Ernst Eugen Fabrizy arról kért tájékoztatást, hogy a közelmúltban történtek-e változások a Kúria hatásköreit illetően a büntető ítélkezés terén.
Válaszában Dr. Darák Péter kifejtette: büntetőügyekben a Kúria hatáskörei nem változtak, ugyanakkor új eszközök állnak rendelkezésére a joggyakorlat egésze, így a büntető ítélkezés egységének biztosításához is. Ezek közül az egyik lényeges változás a Kúria által kiválasztott és közzétett határozatok köre. 2012. január 1-jétől alsóbb fokú bíróságok döntéseit is elvi döntésként tehetők közzé – ennek hatása az, hogy e döntések is a Kúria elvi határozatai rangjára emelkednek, azaz a Kúria bármely ítélkező tanácsa csak jogegységi eljárás lefolytatása esetén térhet el tőlük. A másik új eszköz a joggyakorlat-elemző csoportok felállítása, amelyekben nem csupán bírák, hanem más jogi szakemberek is részt vehetnek.
Dr. Kónya István elnökhelyettes a büntető ítélkezésről szólva elmondta, hogy Magyarország legfőbb ügyésze is komoly részt vállal a Kúria működésében, mind az ítélkező, mind pedig az elvi irányító tevékenységben. A Kúria feladatai közé tartozik az aktív ítélkező tevékenység, amelynek elsősorban a felülvizsgálati eljárások lefolytatásával tesz eleget; valamint - az Alaptörvényben is rögzített feladatkör - az ítélkezés egységének biztosítása. E tevékenység legmagasabb szintű megnyilvánulása a jogegységi eljárás: amit a Kúria jogegységi határozatban kimond, az minden magyar bíróságra kötelező.
Szólt arról is, hogy büntetőügyekben a 2012. évben felállított elemző csoport a hatályon kívül helyezési gyakorlatot vizsgálta. A csoport munkájában részt vett Király Tibor professzor, akadémikus, továbbá Erdei Árpád (az Alkotmánybíróság volt elnökhelyettese) és Bencze Mátyás docens is. Az ő feladatuk a készülő szakmai anyag tudományos szempontú vizsgálata, a jogtörténeti áttekintés és a nemzetközi kitekintés eszközeivel jelentős tudományos értéket adtak hozzá a vizsgálat eredményéhez. A teljes írásos anyag 2013 januárjában lesz elérhető.
A tájékoztatásra reagálva Ernst Eugen Fabrizy ismertette az osztrák rendszerben alkalmazott jogegységi eszközt, az ún. semmisségi panaszt, amelyet a Legfőbb Ügyész nyújthat be bármilyen bírói határozat ellen. A semmisségi panasszal támadott bírói határozat jogszerűségéről az osztrák Legfelsőbb Bíróság dönt – de sohasem dönthet a terhelt hátrányára. Évente kb. 500 esetben érkezik semmisségi panasz iránti indítvány, ebből kb. 150 esetben nyújt be a legfőbb ügyész semmisségi panaszt. A Legfelsőbb Bíróságon 5 büntetőjogi tanács (5 bíró jár el a tanácsokban) működik.
Ha a Legfelsőbb Bíróság ítélkező tanácsai között mutatkozik eltérés, akkor egy kibővített tanács dönt az adott kérdésben – e döntéstől azután csak egy ugyanilyen kibővített tanács döntése alapján lehet eltérni.
Kónya István elnökhelyettes ismertette a Kúria ítélkező és jogegységi tanácsainak összetételét és a Legfőbb Ügyész jogosultságai kapcsán szólt a törvényességi óvás és a felülvizsgálati indítvány benyújtásának jogát. A jogegység tekintetében kifejtette, hogy ellentétes ítélkezési gyakorlat tapasztalása esetén a legfőbb ügyész, a Kúria elnöke, elnökhelyettese, kollégiumvezetői, valamint az ítélőtáblák kollégiumvezetői kezdeményezhetnek jogegységi eljárást. A kezdeményezés alapján a jogegységi eljárás lefolytatása kötelező. A jogegységi tanács megvizsgálja az indítványt, és ha az ítélkezés egysége vagy a joggyakorlat fejlesztése érdekében szükségesnek tartja, jogegységi határozatot hoz és 15 napon belül közzéteszi azt a Magyar Közlönyben. A jogegységi határozat a közzétételtől kezdve minden bíróságra kötelező. Ha a jogegységi tanács szerint az adott kérdésben nem szükséges jogegységi határozat hozatala, vagy a kérdés jogalkotási hatáskörbe tartozik, végzést hoz a határozathozatal mellőzéséről.
A Kúria Elnöke a Legfőbb Ügyészség és a Kúria együttműködése kapcsán elmondta, hogy Magyarország legfőbb ügyésze (tanácskozási joggal) részt vesz a kollégiumvezetők országos tanácskozásán, a joggyakorlat-elemző csoportok témajavaslatainak meghatározásában, tanulmányait pedig a bírósági vezetők szakmai ülésein megtárgyalják. Elnök úr hozzátette, hogy az igazságszolgáltatás másik fontos tényezőjével, az ügyvédséggel is folyamatos a szakmai együttműködés.
A megbeszélés végén Dr. Darák Péter reményét fejezte ki, hogy 2013 májusában – amikor Prof. Dr. Eckart Ratz, az osztrák Legfelsőbb Bíróság elnökének meghívására Bécsbe látogat – a most megkezdett párbeszéd folytatódhat.